還自湯泉十四韵
作者：秦觀
朝代：宋

paragraphs: 歲晚倦城郭，聯驂度嶪峨。
天黄雲脚亂，村黑鳥翎訛。
潦水侵生路，晴天落慢坡。
澄江練不卷，溫井鑑新磨。
漁火分星遠，沙鷗散點多。
霸祠題玉筯，龍窟受金波。
琬琰存吳事，兒童記楚歌。
孤龕瘦居士，雙塔老頭陀。
飛鼠鳴深穴，胡蜂結巧窠。
晚參圓白足，昏梵禮青螺。
雲馭沉荒遊，仙舂沒淺莎。
杖藜從莫逆，談笑入無何。
慘澹日連霧，蕭騷風轉阿。
華清俄夢斷，回首失烟蘿。